Source: https://alkotmanybirosag.hu/kozlemeny/kozlemeny-a-nepszavazasi-reszvetelhez-valo-jogot-serto-biroi-dontes-megsemmisiteserol/
Timestamp: 2020-01-25 17:50:20
Document Index: 24133435

Matched Legal Cases: ['bíróság ', 'bíróság ', 'Kúria ', 'bíróság ', 'Kúria ', 'Kúria ', 'Kúria ', 'bíróság ', 'bíróság ', 'Kúria ']

Alkotmánybíróság | Közlemény a népszavazási részvételhez...
Közlemény a népszavazási részvételhez való jogot sértő bírói döntés megsemmisítéséről
Az Alkotmánybíróság tegnap meghozott határozatában megállapította, hogy sérti a népszavazási részvételhez való jogot a Kúria azon végzése, amely a díjazásnak a választási eljárási törvényben szereplő tilalmát az aláírást gyűjtők díjazására is alkalmazta. Az Alkotmánybíróság a Kúria végzését, valamint a végzéssel helybenhagyott OVB-határozatot megsemmisítette.
A Lehet Más a Politika alkotmányjogi panaszt terjesztett elő a Kúria Kvk.II.37.215/2012/2. számú végzésével, illetve az Országos Választási Bizottság (OVB) 41/2012. számú határozatával szemben. Az OVB határozata szerint „a Lehet Más a Politika az aláírás-gyűjtési maraton meghirdetése során tett ajándékok ígéretével megsértette a Ve. [a választási eljárásról szóló 1997. évi C. törvény] 48. § (3) bekezdésében foglalt tilalmat”, és ennek alapján az indítványozót a további jogsértéstől eltiltotta. A Kúria az OVB határozatát az indítványozó kérelme ellenére helybenhagyta. Ezt követően fordult az indítványozó az Alkotmánybírósághoz, kifogásolva a Ve. 48. § (3) bekezdésében foglalt tilalom kiterjesztő, a népszavazáson való részvételhez való jogot sértő értelmezését, és kérte az érintett döntések megsemmisítését.
Az indítvány benyújtását követően hatályon kívül helyezett Ve. 48. § (3) bekezdése szerint „[a]z ajánlásért az ajánlónak vagy rá tekintettel másnak előnyt adni vagy ígérni, valamint az ajánlásért előnyt kérni, illetőleg előnyt vagy annak ígéretét elfogadni tilos”. A Ve. úgy rendelkezett, hogy e tilalmat az aláírásgyűjtésre megfelelően alkalmazni kellett.
Az Alkotmánybíróság az alkotmányjogi panasz alapján a támadott bírói döntésnek és az abban foglalt bírói jogértelmezésnek az Alaptörvénnyel való összhangját vizsgálta. A testület megállapította, hogy az Alaptörvény XXIII. cikk (7) bekezdésében foglalt országos népszavazáson való részvételre vonatkozó jog alanyi jogként kiterjed a népszavazás kezdeményezésére, támogatására – beleértve az aláírást és aláírások gyűjtését –, illetve nyilvánvalóan a szavazásban való részvételre is. Az Alkotmánybíróság kifejtette: korlátozta az aláírásgyűjtéshez való jogot, hogy az OVB, illetve a Kúria oly módon értelmezte az országos népszavazási aláírásgyűjtés kapcsán a díjazás tilalmát, hogy a jog gyakorlásából indokolatlanul kizárta az aláírásgyűjtést kezdeményező szervezet (párt) díjazásában részesülő személyeket.
A határozathoz dr. Balsai István, dr. Dienes-Oehm Egon, dr. Juhász Imre, dr. Pokol Béla és dr. Salamon László alkotmánybírák különvéleményt csatoltak.